## Pravilnik o veterinarskim uvjetima koji se primjenjuju u prometu i uvozu zametaka goveda

### NN 74/2008 (27.6.2008.), Pravilnik o veterinarskim uvjetima koji se primjenjuju u prometu i uvozu zametaka goveda

# MINISTARSTVO POLJOPRIVREDE, RIBARSTVA I RURALNOG RAZVOJA

**2456**

Na temelju članka 30. stavka 4. i članka 31. stavka 8. Zakona o veterinarstvu
(»Narodne novine«, br. 41/07), ministar poljoprivrede, ribarstva i ruralnog
razvoja donosi

## PRAVILNIK

### O VETERINARSKIM UVJETIMA KOJI SE PRIMJENJUJU U PROMETU I UVOZU ZAMETAKA GOVEDA1

Poglavlje I.

OPĆE ODREDBE

Članak 1.

1) Ovim Pravilnikom propisuju se uvjeti za zdravlje životinja koji se
primjenjuju u unutarnjem prometu Europske unije i pri uvozu u Republiku Hrvatsku
iz trećih zemalja, svježih i zamrznutih zametaka domaćih životinja vrste goveda.

2) Ovaj Pravilnik ne primjenjuje se na zametke koji su dobiveni prijenosom
stanične jezgre.
3) Ovaj Pravilnik ne primjenjuje se na zametke sakupljene, obrađene i
skladištene u državi članici Europske unije prije 1. siječnja 1991.

Članak 2.

1) Za potrebe ovoga Pravilnika primjenjuju se pojmovi definirani u članku 2.
Pravilnika o veterinarsko-zdravstvenim uvjetima za stavljanje u promet goveda i
svinja (»Narodne novine« br. 69/06)2 i u posebnim propisima o veterinarskim
uvjetima za uvoz i provoz određenih živih papkara3.
2) Osim pojmova iz stavka 1. ovoga članka, za potrebe ovoga Pravilnika
primjenjuju se i sljedeći pojmovi:
(a) »zametak« je početni razvojni stadij domaćih životinja vrste goveda koji se
može prenositi u primateljicu;
(b) »tim za uzimanje zametaka« je službeno odobrena stručna skupina ili jedinica
pod nadzorom veterinara tima osposobljena za provođenje prikupljanja, obrade i
pohranjivanje zametaka sukladno uvjetima utvrđenim u Dodatku A ovoga Pravilnika;
(c) »veterinar tima« je veterinar koji je odgovoran za nadzor tima za
prikupljanje zametaka u skladu s uvjetima utvrđenim u Dodatku A ovoga
Pravilnika;
(d) »pošiljka zametaka« je količina zametaka dobivenih jednim zahvatom od jednog donora koju prati jedan certifikat;
(e) »država prikupljanja« znači država članica ili treća zemlja u kojoj su
zametci proizvedeni, prikupljeni, obrađeni te po potrebi pohranjeni i iz koje se
šalju u Republiku Hrvatsku;
(f) »odobreni dijagnostički laboratorij« je laboratorij koji se nalazi na
području države članice ili treće zemlje odobren od nadležnog tijela za
provođenje dijagnostičkih testova u skladu s ovim Pravilnikom;
(g) »tim za proizvodnju zametaka« je službeno odobren tim za uzimanje zametaka u
svrhu oplodnje »in vitro« u skladu s uvjetima iz Dodatka A ovoga Pravilnika;
(h) »šarža« su svi zametci uzeti prilikom jednog uzimanja od jedne životinje;
(i) »treće zemlje« su zemlje koje nisu članice Europske unije;
(j) »nadležno tijelo« je Ministarstvo poljoprivrede, ribarstva i ruralnog
razvoja.
\_\_\_\_\_\_
1 Pravilnikom se preuzimaju odredbe Direktive Vijeća br. 89/556/EEZ
od 25. rujna 1989. koja određuje veterinarsko-zdravstvene uvjete koji se
primjenjuju u prometu unutar Zajednice i uvozu iz trećih zemalja zametaka
domaćih životinja vrste goveda.
2 Člankom 2. Pravilnika se preuzimaju odredbe članka 2. Direktive
Vijeća 64/432/EEZ od 26. lipnja 1964. o veterinarsko-zdravstvenim problemima
koji utječu na trgovinu govedima i svinjama unutar Zajednice.
3 Posebnim propisom će se preuzeti odredbe Direktive Vijeća
2004/68/EZ od 26. travnja 2004. kojom se utvrđuju veterinarsko-zdravstveni
uvjeti za uvoz i provoz Zajednicom određenih živih papkara, te kojom se
izmjenjuju i dopunjuju Direktive 90/426/EEZ i 92/65/EEZ i ukida Direktiva
72/462/EEZ

Poglavlje II.

PROMET IZMEĐU DRŽAVA ČLANICA
EUROPSKE UNIJE

Članak 3.

U države članice Europske unije mogu se otpremati zametci koji udovoljavaju
sljedećim uvjetima:
(a) moraju biti začeti postupkom umjetne oplodnje ili oplodnjom *»in vitro«*
sjemenom donora iz centra za sakupljanje sjemena odobrenog od nadležnog tijela
za sakupljanje, obradu i skladištenje ili sjemenom uvezenim u skladu s
Pravilnikom o veterinarskim uvjetima za promet i uvoz sjemena goveda (»Narodne
novine« br. 60/2008)4. Iznimno se može dozvoliti trgovina zametcima podrijetlom
od određenih specifičnih vrsta začetih prirodnim putem od bikova čiji
zdravstveni status udovoljava uvjetima iz Dodatka B ovoga Pravilnika;
(b) moraju biti prikupljeni od domaćih životinja vrste goveda čiji zdravstveni
status udovoljava uvjetima iz Dodatka B ovoga Pravilnika;
(c) moraju biti prikupljeni, obrađeni i pohranjeni od strane tima za uzimanje
zametaka koji je odobren u skladu s člankom 4. stavkom 1. ovoga Pravilnika;
(d) moraju biti prikupljeni, obrađeni i pohranjeni od strane tima za uzimanje
zametaka u skladu s Dodatkom A ovoga Pravilnika;
(e) tijekom prijevoza do države odredišta mora ih pratiti certifikat o zdravlju
životinja koji je u skladu s člankom 5. stavkom 1. ovoga Pravilnika.
\_\_\_\_\_\_
4 Pravilnikom se preuzimaju
odredbe Direktive Vijeća 88/407/EEZ od 14. lipnja 1988. kojom se utvrđuju
veterinarsko-zdravstveni uvjeti koji uređuju trgovinu unutar Zajednice i uvoz
duboko smrznutog sjemena domaćih životinja goveđih vrsta.

Članak 4.

1) Nadležno tijelo izdaje odobrenje timu za uzimanje zametaka kako je to
određeno člankom 3. točkom (c) ovoga Pravilnika ako udovoljava uvjetima iz
Dodatka A Poglavlja I. ovoga Pravilnika i postupa u skladu s odredbama ovoga
Pravilnika.
2) Tim za uzimanje zametaka o svakoj organizacijskoj promjeni mora izvijestiti
nadležno tijelo.
3) Odobrenje iz stavka 1. ovoga članka je potrebno obnoviti u slučaju promjene
veterinara tima ili većih promjena u organizaciji tima, laboratorija ili
raspoložive opreme.
4) Udovoljavanje odredbama iz stavaka 1., 2. i 3. ovoga članka nadzire službeni
veterinar. U slučaju utvrđene nesukladnosti nadležno tijelo ukida odobrenje.
5) Svi odobreni timovi za uzimanje zametaka moraju biti upisani u Upisnik koji
vodi Uprava za veterinarstvo i svakom timu mora biti dodjeljen identifikacijski
broj.
6) Popis odobrenih timova nadležno tijelo dostavlja državama članicama i
Europskoj komisiji te ih izvještava o svakoj promjeni.
7) Nadležno tijelo izdaje odobrenje timu za uzimanje zametaka dobivenih
postupkom oplodnje *»in vitro«* ako udovoljava uvjetima iz Dodatka A Poglavlja I.
ovoga Pravilnika i postupa u skladu s odredbama ovoga Pravilnika, a posebno
stavaka 1. do 6. ovoga članka.

Članak 5.

1) Certifikat o zdravlju životinja izdan od službenog veterinara države
prikupljanja na obrascu iz Dodatka C ovoga Pravilnika mora pratiti svaku
pošiljku zametaka. Za svaku se pošiljku izdaje zasebni certifikat.
2) Certifikat iz stavka 1. ovoga članka mora:
(a) biti na jednom listu papira i sastavljen najmanje na službenom jeziku
(jezicima) države odredišta;
(b) biti naslovljen na jednog primatelja;
(c) pratiti pošiljku zametaka do odredišta u originalu.

Poglavlje III.

UVOZ IZ TREĆIH ZEMALJA

Članak 6.

1) Uvoz zametaka dozvoljen je samo iz trećih zemalja koje se nalaze na listi
sastavljenoj u skladu s posebnim postupkom Europske komisije5.
2) Uvjete koji se uzimaju u obzir pri sastavljanju liste trećih zemalja ili
njihovih regija u skladu sa stavkom 1. ovoga članka su:
(a) zdravstveni status goveda, drugih domaćih životinja i divljači u trećim
zemljama, s posebnim naglaskom na egzotične bolesti životinja i uvjete okoliša u
toj zemlji koji mogu ugroziti zdravlje životinja;
(b) redovito i pravovremeno izvješćivanje iz treće zemlje koje se odnosi na
pojavu zaraznih bolesti životinja na njenom području, a posebno onih bolesti
koje su navedene na listi bolesti Svjetske organizacije za zdravlje životinja (OIE);
(c) pravila u toj zemlji vezano za sprječavanje i kontrolu bolesti životinja;
(d) organizacija veterinarskih službi u trećoj zemlji i njihove ovlasti;
(e) organizacija i provedba mjera za sprječavanje i kontrolu zaraznih bolesti
životinja; i
(f) jamstva koje treća zemlja može dati u odnosu na udovoljavanje odredbama
ovoga Pravilnika.
3) Popis iz stavka 1. ovoga članka objavljuje se u Službenom listu Europske
unije.
4) Nije dopušteno uvoziti zametke podrijetlom iz trećih zemalja po povoljnijim
uvjetima nego uvjetima koji su određeni u Poglavlju II. ovoga Pravilnika.
\_\_\_\_\_
5 Odluka Vijeća 1999/468EEZ od
28. lipnja 1999. kojom se utvrđuju procedure za primjenu ovlasti povjerene
Europskoj komisiji, koja će se primjeniti izravno danom pristupanja Republike
Hrvatske u Europsku uniju

Članak 7.

1) Listu timova za uzimanje zametaka koji su odobreni za sakupljanje, obradu ili
skladištenje zametaka u trećim zemljama, a namijenjeni su izvozu u države
članice sastavlja Europska komisija.
2) Tim za uzimanje zametaka može biti na popisu iz stavka 1. samo ako:
(a) provodi aktivnosti u jednoj od država ili njenih regija koja je na popisu iz
članka 7. stavka 1. ovoga Pravilnika;
(b) ispunjava zahtjeve iz Dodatka A ovoga Pravilnika;
(c) je službeno odobren za izvoz u Europsku uniju od strane nadležnog tijela
trećih zemalja; i
(d) službeni veterinar provodi inspekcijski pregled najmanje dva puta godišnje.

Članak 8.

1) Uvoz zametaka s područja treće zemlje ili njene regije koja se nalazi na
popisu sastavljenom u skladu s člankom 7. stavkom 1. ovoga Pravilnika može se
dozvoliti samo ako zametci:
(a) potječu od životinja donora koje su neposredno prije sakupljanja njihovih
zametaka boravile najmanje šest mjeseci na području treće zemlje, i potječu iz
najviše dva stada koja ispunjavaju najmanje uvjete iz stavka 3. ovoga članka;
(b) udovoljavaju zdravstvenim uvjetima za uvoz zametaka iz te države.
2) U odnosu na zahtjeve iz stavka 1. ovoga članka mora se uzeti u obzir:
(a) zdravstvena situaciju na području sakupljanja zametaka, s posebnim naglaskom
na osobito opasne zarazne bolesti po preporuci Svjetske organizacije za zdravlje
životinja (OIE);
(b) zdravstveni status stada tijekom sakupljanja zametaka, uključujući i
zahtjeve za testiranja;
(c) zdravstveni status životinje donora te zahtjeve za testiranja;
(d) zahtjeve za sakupljanje, obradu i skladištenje zametaka.
3) Osnova za utvrđivanje uvjeta za zdravlje životinja u skladu sa stavkom 1.
ovoga članka za tuberkulozu, brucelozu goveda i zaraznu enzootsku leukozu goveda
su standardi određeni u Dodatku A i G Pravilnika o veterinarsko-zdravstvenim
uvjetima za stavljanje u promet goveda i svinja (»Narodne novine«, br. 69/06)6.
Nadležno tijelo može odlučiti o odstupanjima od odredbi ovoga stavka ukoliko
zainteresirana treća zemlja osigura slična ili najmanje jednakovrijedna jamstva
u vezi sa zdravljem životinja.
4) Nakon pristupanja Republike Hrvatske u članstvo Europske unije o odstupanjima
iz stavka 3. ovoga članka odlučuje Europska komisija.
5) U odnosu na zdravstvene uvjete za slinavku i šap, osim navedenog u stavacima
1. i 2. ovoga članka primjenjuju se i sljedeće odredbe:
– iz trećih zemalja u kojim se provodi cijepljenje protiv slinavke i šapa mogu
se uvoziti samo smrznuti zametci koji moraju biti skladišteni u odobrenim
uvjetima minimalno 30 dana prije otpreme;
– životinja donor mora potjecati s gospodarstva na kojem niti jedna životinja
nije cijepljena protiv slinavke i šapa u proteklih 30 dana prije sakupljanja i
koja nije predmet zabrana i karatenskih mjera.
\_\_\_\_\_\_
6 Dodatak A i G Direktive Vijeća
64/432/EEZ od 26. lipnja 1964. o veterinarsko-zdravstvenim problemima koji
utječu na trgovinu govedima i svinjama unutar Zajednice.

Članak 9.

1) Uvoz zametaka se dozvoljava samo uz podnošenje certifikata o zdravlju
životinja koji je ispunjen i potpisan od strane službenog veterinara iz treće
zemlje u kojoj su zametci prikupljeni. Navedeni certifikat mora:
(a) biti napisan najmanje na službenom jeziku ili jezicima države članice
odredišta i službenom jeziku ili jezicima države članice gdje se vrši kontrola
uvoza propisana člankom 10. ovoga Pravilnika;
(b) biti naslovljen samo na jednog primatelja;
(c) pratiti zametke u originalnom obliku.
2) Cerifikat o zdravlju životinja mora biti na obrascu koji je sastavljen u
skladu s posebnim postupkom7.
\_\_\_\_\_
7 Odluka Vijeća 1999/468EEZ od
28. lipnja 1999. kojom se utvrđuju procedure za primjenu ovlasti povjerene
Europskoj komisiji, koja će se primijeniti izravno danom pristupanja Republike
Hrvatske u Europsku uniju.

Članak 10.

Postupci i pravila navedeni posebnim propisom kojim se uređuju načela provođenja
organiziranih veterinarskih kontrola proizvoda8 moraju se primjenjivati osobito u
odnosu na cijelokupnu organizaciju pregleda i primjenu mjera zaštite koje će se
provoditi od strane država članica Europske unije.
\_\_\_\_\_
8 Posebnim propisom će se
preuzeti odredbe Direktiva Vijeća 90/675/EEZ od 10. prosinca 1990. kojom se
uređuju načela provođenja organiziranih veterinarskih kontrola proizvoda koji
ulaze u Zajednicu iz trećih zemalja.

Poglavlje IV.

PRAVILA O MJERAMA ZAŠTITE I KONTROLE

Članak 11.

Posebni propisi o veterinarskim i zootehničkim kontrolama u prometu koji se
odnosi na određene žive životinje i proizvode s naglaskom na unutarnje tržište
moraju se primjenjivati posebno na mjestu podrijetla i mjestu krajnjeg odredišta
uz provedbu mjera zaštite9.
\_\_\_\_\_
9 Posebnim će se propisom
preuzeti odredbe Direktive Vijeća 90/425/EEZ od 26. lipnja 1990. o veterinarskim
i zootehničkim kontrolama koje se primjenjuju u trgovini određenim živim
životinjama i proizvodima unutar Zajednice u cilju uspostave unutarnjeg tržišta.

Članak 12.

1) Veterinarski stručnjaci Europske komisije mogu u suradnji s nadležnim tijelom
provesti preglede na licu mjesta ukoliko je to nužno za osiguranje jedinstvene
primjene ovoga Pravilnika.
2) Nadležno tijelo omogućava svu potrebnu pomoć stručnjacima pri izvršenju
njihovih zadaća.
3) Nadležno tijelo poduzima sve mjere koje se pokažu potrebne uzimajući u obzir
rezultate istrživanja.

Poglavlje V.

PRIJELAZNE I ZAVRŠNE ODREDBE

Članak 13.

1) Dodatak A do C tiskani su u prilogu ovoga Pravilnika i njegov su sastavni
dio.
2) Posebni propis iz članka 11. ovoga Pravilnika bit će donesen do 31. prosinca
2008. godine.
3) Posebni propis iz članka 2. stavka 1. ovog Pravilnika bit će donesen do 30.
lipnja 2009. godine.
4) Posebni propis iz članka 10. ovoga Pravilnika bit će donesen do 31. prosinca
2008. godine

Članak 14.

1) Ovaj Pravilnik stupa na snagu danom pristupanja Republike Hrvatske u članstvo
Europske unije.
2) Iznimno od stavka 1. ovoga članka, Poglavlje III. ovoga Pravilnika stupa na
snagu osmoga dana od dana objave u »Narodnim novinama«.

Klasa: 011-02/08-01/5
Urbroj: 525-6-08-1
Zagreb, 18. lipnja 2008.

Ministar
**mr. sc. Božidar Pankretić**, v. r.

**DODATAK A**

Poglavlje I.

UVJETI ZA ODOBRENJE TIMOVA ZA UZIMANJE ZAMETAKA I TIMOVA ZA PROIZVODNJU ZAMETAKA

1. Za dobivanje odobrenja svi timovi za uzimanje zametaka moraju ispunjavati
sljedeće uvjete:
(a) sakupljanje, obrada i pohrana zametaka mora biti provedena bilo od strane
veterinara tima ili pod njegovim nadzorom, od strane jednog ili više tehničara
koje je veterinar tima osposobio i obučio o metodama i tehnikama higijene;
(b) moraju biti pod stalnim nadzorom i nadležnosti službenog veterinara;
(c) moraju na raspolaganju imati stacionarnu ili pokretnu laboratorijsku opremu
gdje se zametci mogu ispitati, obraditi i pakirati, a koji se sastoji najmanje
od radne površine, mikroskopa i opreme za zamrzavanje;
(d) u slučaju stacionarnog laboratorija, moraju imati na raspolaganju:
– prostoriju za rukovanje s zametcima koja je smještena neposredno uz, ali
fizički odvojena od prostora u kojem se manipulira životinjama donorima tijekom
sakupljanja,
– prostoriju ili područje opremljeno priborom za čišćenje i sterilizaciju
instrumenata i opreme koja se koristi prilikom sakupljanja i rukovanja
zametcima,
– u slučaju provođenja mikromanipulacije zametaka koja uključuje penetraciju
zone pellucide isto treba biti provedeno u odgovarajućim stolnim laminarima koji
moraju biti propisno dezinficirani između rada sa svakom šaržom zametaka;
(e) u slučaju pokretnog laboratorija na raspolaganju mora biti posebno
opremljeni dio vozila koji se sastoji od dva odvojena dijela:
– jednoga za ispitivanje i rukovanje zametcima koji je čisti dio, i
– drugoga za smještaj opreme i materijala koji su bili korišteni u kontaktu sa
životinjama donorima,
– pokretni laboratoriji moraju biti u kontaktu sa stacionarnim laboratorijem
kako bi se osigurala sterilizacija opreme i pripreme tekućina i ostalih
proizvoda potrebnih za prikupljanje i rukovanje zametcima.
2. Tim za proizvodnju zametaka u svrhu odobrenja za proiz­vodnju i obradu
zametaka dobivenih oplodnjom *»in vitro«* i/ili kulturom *»in vitro«*, mora
ispunjavati sljedeće dodatne zahtjeve:
a) osoblje mora biti obučeno o odgovarajućim postupcima kontrole bolesti i
laboratorijskim tehnikama, osobito o procedurama za rad u sterilnim uvjetima;
b) imati na raspolaganju stacionarni laboratorij za obradu koji ispunjava
sljedeće uvjete:
– imati adekvatnu opremu i prostorije, uključujući odvojenu sobu za dobivanje
jajnih stanica iz jajnika i odvojene prostorije ili područja za obradu jajnih
stanica i zametaka i skladištenje zametaka,
– imati odgovarajuće laminare unutar kojih se sve jajne stanice, sjeme i zametci
moraju obrađivati. Sjeme se može centrifugirati izvan odgovarajućeg laminara
ukoliko se poduzmu sve higijenske mjere predostrožnosti;
c) kod sakupljanja jajnih stanica i drugih tkiva u klaonici potrebno je na
raspolaganju imati odgovarajuću opremu za sakupljanje i prijevoz jajnika i
drugih tkiva do laboratorija za obradu u higijenskim i sigurnim uvjetima.

Poglavlje II.

UVJETI ZA SAKUPLJANJE, OBRADU, POHRANU I PRIJEVOZ ZAMETAKA OD STRANE ODOBRENIH
TIMOVA ZA UZIMANJE ILI PROIZVODNJU ZAMETAKA

*1. Sakupljanje i obrada*

(a) Zametke sakupljaju i obrađuju odobreni timovi za uzimanje tako da ne dođu u
dodir s bilo kojom drugom pošiljkom zametaka koja ne ispunjava zahtjeve ovoga
Pravilnika.
(b) Zametci se sakupljaju na mjestu koje je izolirano od ostalih prostora ili
dijelova prostorija ili gospodarstva, a koje mora biti u dobrom stanju te
jednostavno za čišćenje i dezinfekciju.
(c) Zametci se obrađuju (ispituju, peru, tretiraju i stavljaju u označene
sterilne kontejnere) u stacionarnom ili pokretnom laboratoriju koji se ne nalazi
na području pod ograničenjem ili mjerama karantene.
(d) Oprema koja tijekom sakupljanja i obrade dolazi u dodir sa zametcima ili
životinjama donorima mora biti uništena ili odgovarajuće dezinficirana ili
sterilizirana prije uporabe.
(e) Proizvodi životinjskog podrijetla koji se koriste tijekom sakupljanja
zametaka i koji se koriste u transportnom mediju moraju biti dobiveni od izvora
koji ne predstavljaju rizik za zdravlje životinja ili se moraju prije korištenja
obraditi kako bi se izbjegao takav rizik. Svi mediji i otopine moraju biti
sterilizirani na odobreni način u skladu s preporukama Embryo Transfer Society (IETS).
Antibiotici se mogu dodavati u medij u skladu s IETS priručnikom.
(f) Pajete za skladištenje i pajete za prijevoz moraju se propisno dezinficirati
ili sterilizirati prije početka svakog punjenja.
(g) Kriogene tvari se prethodno ne smiju upotrebljavati za zamrzavanje drugih
proizvoda životinjskog podrijetla.
(h) Svaki kontejner sa zametcima kao i kontejneri za pohranu i prijevoz moraju
biti jasno označeni šifrom tako da je moguće jednostavno utvrditi datum
prikupljanja zametaka, pasminu i identifikaciju donora mužjaka i ženke kao i
identifikacijski broj tima. Karakteristika i oblik ovog označavanja šifrom se
utvrđuju u skladu s postupkom Europske komisije10.
(i) Svaki se zametak mora najmanje 10 puta oprati u posebnoj tekućini za zametke
koja se svaki put mora promijeniti i koja, osim ako se drukčije ne odluči u
skladu s podtočkom (m) ove točke, sadrži tripsin, u skladu s međunarodno
priznatim postupcima. Svako pranje se vrši u najmanje u stostrukom razrjeđenju
prethodnog ispiranja, a za prijenos zametaka se svaki puta mora upotrijebiti
sterilna mikropipeta.
(j) Nakon zadnjeg pranja svi se zametci mikroskopski pregledavaju pod povećenjem
od najmanje × 50 na cijeloj površini radi utvrđivanja neoštećenosti zone
pellucide i da su slobodni od bilo kojeg prijanjajućeg materijala. Svaka
mikromanipulacija koja uključuje penetraciju u zonu pellucidu mora biti
provedena u prostoriji odobrenoj za tu namjenu i provedena nakon završnog
ispiranja i pretrage. Mikromanipulacija moguća je samo na zametcima koji imaju
neoštećenu zonu pellucidu.
(k) Svaka pošiljka zametaka koja je udovoljila zahtjevima iz podtočke (j) ove
točke mora se staviti u sterilni kontejner označen u skladu s podtočkom (h) ove
točke, koja se odmah pečati.
(l) Po potrebi se svi zametci zamrzavaju što je prije moguće te pohranjuju na
mjesto pod kontrolom veterinara tima, koje je predmet inspekcije od strane
službenog veterinara.
(m) Moraju biti izrađeni pisani protokoli o odobrenim tekućinama za ispiranje i
pranje, tehnikama pranja i po potrebi enzimatskih obrada zajedno s odobrenim
transportnim medijima.
(n) Svaki tim za uzimanje zametaka mora dostaviti rutinske uzorke uzete od
tekućina za ispiranje, tekućina za pranje, dezintegriranih zametaka, neoplođenih
jajašaca itd., koji su nastali kao rezultat njihovih aktivnosti u svrhu
službenog pretraživanja na bakterijsku i virusnu kontaminaciju. Postupak za
prikupljanje uzoraka za provođenje takvih pretraga, skupa sa zadanim standardima
određuje Europska komisija11. U slučaju kada zadani standardi nisu ispunjeni,
nadležno tijelo koje je timu izdalo službeno odobrenje to odobrenje povlači.
(o) Svaki tim za uzimanje mora voditi evidenciju svojih aktivnosti o uzimanju
zametaka tijekom 12 mjeseci prije i 12 mjeseci poslije pohranjivanja,
uključujući:
– pasminu, dob i identifikaciju odnosnih životinja donora,
– mjesto sakupljanja, obrade i pohranjivanja zametaka koje je tim prikupio,
– identifikaciju zametaka zajedno s detaljima o njihovom odredištu ako je
poznato,
– detalje o mikromanipulacijskim tehnikama koji uključuju penetraciju zone
pellucidae ili druge tehnike kao što su oplodnja *»in vitro«* i/ili kultura
*»in vitro«* koje su obavljene na zametcima. U slučaju kada zametci potječu od
oplodnje *»in vitro«* identifikacija može biti provedena na osnovu šarže, ali mora
sadržavati pojedinosti o datumu i mjestu sakupljanja jajnika i jajnih stanica.
Mora biti moguće identificirati stado podrijetla od životinje donora.
1.1. Uvjeti utvrđeni u podtočkama (a) do (o) točke 1. ovoga Poglavlja
primjenjuju se po potrebi na prikupljanje, obradu, pohranu i prijevoz jajnika,
jajnih stanica i drugih tkiva koja se koriste pri oplodnji »in vitro« i/ili
kulturi »in vitro«. Primjenjuju se i dodatni uvjeti, kako slijedi:
(a) prilikom uzimanja jajnika i drugih tkiva u klaonici ista mora biti službeno
odobrena i pod kontrolom službenog veterinara čija je nadležnost provođenje ante
mortem i post mortem inspekcije donora;
(b) materijali i oprema koja dolazi u direktan kontakt s jajnicima i drugim
tkivima moraju biti sterilizirani prije uporabe, a nakon sterilizacije mogu se
koristiti samo u tu svrhu. Kod svake šarže od životinja donora, za rukovanje s
jajnim stanicama i zametcima mora biti korištena posebna oprema;
(c) nije dozvoljeno unošenje u laboratorij za obradu jajnike i druga tkiva sve
do završetka post mortem pregleda šarže. Ukoliko je kod pregleda utvrđena bolest
u šarži ili u životinjama zaklanih u klaonici tijekom tog dana, sva tkiva iz te
šarže moraju biti pronađena i uništena;
(d) postupci pranja i pregleda navedeni u podtočkama (i) i (j) točke 1. ovoga
Poglavlja moraju se provoditi nakon završetka procedure kultivacije;
(e) svaka mikromanipulacija koja uključuje penetraciju zone pellucide provodi se
u skladu s odredbama točke (j) stavka 1. ovoga Dodatka, a nakon što su izvršene
procedure navedene u podtočki (d) ove točke;
(f) samo zametci iz iste šarže mogu biti stavljeni u istu pajetu.
\_\_\_\_\_
10 Odluka Vijeća 1999/468EEZ od
28. lipnja 1999. kojom se utvrđuju procedure za primjenu ovlasti povjerene
Europskoj komisiji, koja će se primijeniti izravno danom pristupanja Republike
Hrvatske u Europsku uniju.
11 Odluka Vijeća 1999/468EEZ od 28. lipnja 1999. kojom se utvrđuju
procedure za primjenu ovlasti povjerene Europskoj komisiji, koja će se
primijeniti izravno danom pristupanja Republike Hrvatske u Europsku uniju.

*2. Skladištenje*

2.1.Svi timovi za uzimanje ili proizvodnju zametaka moraju osigurati da su
zametci skladišteni na odgovarajućim temperaturama u prostorima koje je nadležno
tijelo odobrilo za tu namjenu.
(a) U svrhu odobravanja, prostori moraju:
(i) imati najmanje jednu prostoriju koja se može zaključati, namijenjenu
isključivo skladištenju zametaka;
(ii) biti jednostavani za čišćenje i dezinfekciju;
(iii) imati stalnu evidenciju o svim unošenjima i iznošenjima zametaka. Konačno
odredište zametaka posebno mora biti navedeno u evidencijama;
(iv) biti pod nadzorom službenog veterinara.
2.2. Nadležno tijelo može odobriti skladištenje sjemena koje ispunjava uvjete
propisane Pravilnikom o veterinarskim uvjetima za promet i uvoz sjemena goveda
(»Narodne novine«, br. 60/2008)12 u odobrenim prostorima za skladištenje
zametaka.
\_\_\_\_\_\_
12 Pravilnik preuzima odredbe
Direktive Vijeća 88/407/EEZ od 14. lipnja 1988. kojom se utvrđuju
veterinarsko-zdravstveni uvjeti koji uređuju trgovinu unutar Zajednice i uvoz
duboko smrznutog sjemena domaćih životinja goveđih vrsta.

*3. Prijevoz*

– Zametci namijenjeni prodaji moraju se prevoziti u zapečačenim kontejnerima od
odobrenih prostorija za pohranu do svojeg odredišta u zadovoljavajućim
higijenskim uvjetima.
– Kontejneri moraju biti označaeni na način da je broj koji je naveden na
kontejnerima istovjetan broju veterinarskog certifikata.

**DODATAK B**

UVJETI KOJI SE PRIMJENJUJU
NA ŽIVOTINJE DONORE

1. U svrhu sakupljanja zametaka, životinje donori moraju ispunjavati sljedeće
zahtjeve:
(a) moraju boraviti najmanje posljednjih šest mjeseci na području Europske unije
ili treće zemlje;
(b) moraju boraviti najmanje 30 dana u stadu podrijetla prije sakupljanja
zametaka;
(c) moraju potjecati od stada koja su:
– službeno slobodna od tuberkuloze,
-službeno slobodna od bruceloze ili slobodana od bruceloze,
– slobodna od enzootske leukoze goveda;
(d) tijekom protekle godine nisu boravile u stadu koje je pokazivalo kliničke
znakove zaraznog goveđeg rinotraheitisa/zaraznog pustularnog vulvovaginitisa.
1.1. Iznimno od točke 1. podtočke (c) alineje treće ovoga Dodatka, životinje
mogu potjecati iz stada koje nije slobodno od enzootske leukoze goveda ukoliko
se certifikatom potvrdi da nije bilo slučajeva enzootske leukoze goveda u
posljednje tri godine.
2. Na dan uzimanja zametaka krava donor:
(a) mora biti držana na gospodarstvu na kojem se ne provode mjere zabrane i
karantene;
(b) ne smije pokazivati kliničke znakove bolesti.
3. Navedeni uvjeti primjenjuju se na živim životinjama od kojih se uzimaju jajne
stanice bilo uzimanjem jajašaca bilo ovariektomijom.
4. U slučaju donora jajnika i drugih tkiva koje se prikuplja nakon klanja u
klaonici, životinje ne smiju biti zaklane u okviru provođenja nacionalnog
programa iskorjenjivanja bolesti niti mogu potjecati sa gospodarstava na kojem
se provode mjere zabrane u odnosu na zarazne bolesti.
5. Klaonica u kojoj se sakupljaju jajnici i druga tkiva ne smije se nalaziti na
području gdje se provode mjere zabrane i karantene.

**DODATAK C**

![](dodatni/348312.gif)

![](dodatni/348313.gif)

Pravilnik, NN 74/2008-2456
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)